Βραβείο στον ελληνοαμερικανό γερουσιαστή Πωλ Σαρμπάνη
«η διάκριση αυτή δεν τιμά μόνο εμένα, αλλά και τους γονείς μου», δήλωσε ο γερουσιαστής κατά την απονομή του βραβείου Φειδιππίδης
Tο ρόλο των ελληνοαμερικανικών μέσων μαζικής ενημέρωσης, όχι μόνο στην Ελληνική κοινωνία της Αμερικής αλλά στους αμερικανούς πολίτες γενικότερα, εξήρε ο Γερουσιαστής Πώλ Σαρμπάνης σε συνέντευξή του στην Ελληνική υπηρεσία της Φωνής της Αμερικής. Ο Πώλ Σαρμπάνης παρέλαβε το βραβείο Φειδιππίδης του μη κερδοσκοπικού οργανισμού Κόσμος FM, σε ειδική τελετή που πραγματοποιήθηκε σε ξενοδοχείο της Νέας Υόρκης. Εκπρόσωποι του σταθμού, φίλοι και υποστηριχτές έδωσαν το παρόν για να τιμήσουν τον ελληνοαμερικανό Γερουσιαστή, γνωστό για τον πολιτικό και διπλωματικό του αγώνα για τα εθνικά δίκαια της Ελλάδας. «Με τιμά ιδιαίτερα το γεγονός αυτό», δήλωσε στην Φωνή της Αμερικής αμέσως μετά την τελετή απονομής του βραβείου «νιώθω ιδιαίτερα συγκινημένος διότι η διάκριση αυτή δεν τιμά μόνο εμένα, αλλά τους γονείς μου που μου μετέδωσαν όλες αυτές τις μοναδικές αξίες, για την ελευθερία και την δικαιοσύνη. Η ελληνοαμερικανική κοινότητα είναι πολύ ισχυρή και το έργο που πράττει το ελληνοαμερικανικό ραδιόφωνο, ιδιαίτερα σημαντικό». Σε ερώτηση για το αν η αποδοχή και αναγνώριση στο έργο κάποιου αποτελεί και δικαίωση, ο Πωλ Σαρμπάνης είπε χαρακτηριστικά: «Το να δημιουργείς είναι σίγουρα πιο σημαντικό από το να αναγνωρίζεσαι. Πρέπει κανείς να αφοσιώνεται στο αντικείμενό του. Είναι ωραίο να αναγνωρίζεται η εργασία σου, αλλά εγώ πάντοτε ένιωθα ικανοποίηση και μόνο από το γεγονός ότι ήμουν ικανός να πραγματοποιήσω τον στόχο μου». Τέλος σε ερώτηση της ΦτΑ για το αν θα μπορούσε να αλλάξει κάποιες πράξεις στην ζωή του, ο ελληνοαμερικάνος γερουσιαστής απάντησε χαριτολογώντας «είχα μια πολύ όμορφη και γεμάτη ζωή , που ελπίζω να μην τελειώσει σύντομα, όσο για το αν θα άλλαζα καταστάσεις, δεν νομίζω, ίσως τώρα απλά με την πείρα να μπορούσα να τα αντιμετωπίσω λίγο καλύτερα».